Na temelju članka 10., st. 1. Zakona o osnivanju Sveučilišta u Zadru („Narodne novine“ br. 83/02.), članka 12., stavka 3., točke 2. Zakona o visokom obrazovanju i znanstvenoj djelatnosti („Narodne novine“ br. 119/22) i članka 12. u vezi s člankom 78. Statuta Sveučilišta u Zadru (siječanj 2023.), Senat Sveučilišta u Zadru na 5. redovitoj sjednici u ak. godini 2022./2023., održanoj 28. veljače 2023. godine, donio je

**PRAVILNIK O STUDIJIMA I STUDIRANJU**

**I. OPĆE ODREDBE**

*Predmet i sadržaj Pravilnika*

Članak 1.

(1) Pravilnik o studijima i studiranju (u daljnjem tekstu: Pravilnik) uređuje vrste i razine studija, nositelje studija, studijske programe, ustroj i izvedbu studija na Sveučilištu u Zadru (u daljnjem tekstu: Sveučilište), te sustav studiranja s pravima i obvezama studenata koji pohađaju studijske programe koji se izvode na Sveučilištu.

(2) Ustroj i izvedba studija na poslijediplomskoj razini uređuju se detaljnije posebnim Pravilnikom.

(3) Ovaj Pravilnik je mjerodavan i za studente obuhvaćene programima međunarodne dolazne i odlazne mobilnosti u mjeri u kojoj njihova prava i obveze nisu uređeni drugim propisima kojima se uređuje akademska mobilnost.

(4) Izrazi koji se koriste u ovom Pravilniku, a imaju rodno značenje, odnose se na jednak način na muški i ženski rod.

*ECTS sustav*

Članak 2.

U cilju osiguravanja transparentnosti studija i studijskih programa, poticanja i olakšavanja studentske i nastavničke mobilnosti te jednostavnijeg priznavanja kvalifikacija i razdoblja studiranja u inozemstvu, Sveučilište i njegove sastavnice koriste europski sustav stjecanja i prijenosa bodova *(European Credit Transfer and Accumulation System;* u daljnjem tekstu: ECTS) po kojemu student u jednoj akademskoj godini studija u punom nastavnom opterećenju u pravilu stječe najmanje 60 ECTS bodova.

**II. STUDIJI**

*Nositelji studija*

Članak 3.

1. Nositelj ustroja i izvedbe sveučilišnih i stručnih studija koji se izvode na sveučilišnim odjelima u sjedištu sveučilišta i izvan njega jest Sveučilište.
2. Sveučilišni odjel (u daljnjem tekstu: odjel) je znanstveno-nastavna sastavnica Sveučilišta koja sudjeluje u izvedbi studijskih programa i razvija znanstveni, umjetnički i stručni rad u jednom znanstvenom polju ili interdisciplinarnom znanstvenom ili umjetničkom području.

(3) Sveučilište može odgovarajućim ugovorom suradničkim pravnim osobama (bolnicama, domovima zdravlja, privatnim zdravstvenim ustanovama, odvjetničkim tvrtkama, inženjerskim biroima, trgovačkim društvima, tijelima javne vlasti, odgojno-obrazovnim ustanovama, ustanovama u kulturi i sl.) priznati svojstvo nastavne baze Sveučilišta (u daljnjem tekstu: nastavna baza).

(4) Sveučilište može uz odobrenje Senata izvođenje dijela nastave organizirati u pogodnom prostoru nastavne baze, pod vodstvom i nadzorom svojih nastavnika i uz primjereno sudjelovanje stručnjaka-mentora zaposlenih u nastavnoj bazi.

(5) Nastavna baza u smislu stavka 3. ovog članka može biti i znanstveni institut s kojim Sveučilište ima sklopljen odgovarajući ugovor o suradnji.

*Vrste i razine studija*

Članak 4.

(1) Na Sveučilištu se ustrojavaju i izvode sveučilišni i stručni studiji u skladu sa Zakonom o visokom obrazovanju i znanstvenoj djelatnosti (dalje: Zakon).

(2) Sveučilišni studij osposobljava studente za obavljanje poslova u znanosti, umjetnosti i visokom obrazovanju, u poslovnom svijetu, javnom sektoru i društvu općenito te za razvoj i primjenu znanstvenih, umjetničkih i stručnih dostignuća.

(3) Stručni studij osposobljava studente za obavljanje stručnih poslova u poslovnom svijetu, javnom sektoru i društvu općenito.

(4) Sveučilišni studiji koji se ustrojavaju i izvode na Sveučilištu obuhvaćaju:

- sveučilišni prijediplomski studij,

- sveučilišni diplomski studij,

- sveučilišni integrirani prijediplomski i diplomski studij,

- sveučilišni specijalistički studij i

- doktorski studij.

(5) Stručni studiji koji se ustrojavaju i izvode na Sveučilištu obuhvaćaju:

- stručni kratki studij,

- stručni prijediplomski studij i

- stručni diplomski studij.

(6) Sveučilište može ustrojiti programe stručnog usavršavanja za stjecanje specifičnih kompetencija sukladno programu cjeloživotnog obrazovanja. Status polaznika, način i postupak organiziranja i izvođenja takvih programa uređuju se posebnim pravilnikom.

*Prijediplomski studij*

Članak 5.

(1) Sveučilišni odnosno stručni prijediplomski studij osposobljava studenta za zapošljavanje na određenim stručnim poslovima te ih priprema za nastavak studija na diplomskoj razini.

(2) Sveučilišni odnosno stručni prijediplomski studij traje tri godine i njegovim se završetkom stječe najmanje 180 ECTS bodova ili traje četiri godine i njegovim se završetkom stječe najmanje 240 ECTS bodova.

(3) Sveučilišni odnosno stručni prijediplomski studij može upisati osoba koja je završila odgovarajući program srednjoškolskog obrazovanja u trajanju od najmanje četiri godine i položila državnu maturu.

(4) Stručni prijediplomski studij može upisati osoba koja je završila odgovarajući stručni kratki studij.

(5) Uvjete upisa na sveučilišni odnosno stručni prijediplomski studij utvrđuje Senat.

(6) Sveučilišni odnosno stručni prijediplomski studij završava polaganjem ispita, izvršenjem drugih studijskih obveza te izradom i obranom završnog rada ili polaganjem završnog ispita.

(7) Završetkom sveučilišnoga prijediplomskog studija student stječe akademski naziv sveučilišni prvostupnik (baccalaureus) uz naznaku struke (univ. bacc.). Kratica akademskog naziva navodi se iza imena i prezimena osobe.

(8) Završetkom stručnoga prijediplomskog studija student stječe stručni naziv prvostupnik (baccalaureus) uz naznaku struke (bacc.). Kratica stručnog naziva navodi se iza imena i prezimena osobe.

(9) Sveučilište je dužno objaviti završni rad u roku od 30 dana od dana obrane na nacionalnom repozitoriju odnosno repozitoriju visokog učilišta.

*Diplomski studij*

Članak 6.

(1) Sveučilišni odnosno stručni diplomski studij osposobljava studenta za zapošljavanje na određenim poslovima koji zahtijevaju specijalistička znanja, vještine i kompetencije, pri čemu sveučilišni diplomski studij priprema studenta i za nastavak studija na poslijediplomskoj razini.

(2) Sveučilišni odnosno stručni diplomski studij koji student upisuje nakon trogodišnjeg sveučilišnog odnosno stručnog prijediplomskog studija traje dvije godine te se njegovim završetkom stječe najmanje 120 ECTS bodova.

(3) Sveučilišni odnosno stručni diplomski studij koji student upisuje nakon četverogodišnjeg sveučilišnog odnosno stručnog prijediplomskog studija traje jednu godinu te se njegovim završetkom stječe najmanje 60 ECTS bodova ili traje dvije godine te se njegovim završetkom stječe najmanje 120 ECTS bodova.

(4) Sveučilišni diplomski studij može upisati osoba koja je završila odgovarajući sveučilišni prijediplomski studij ili sveučilišni integrirani studij.

(5) Stručna vijeća odjela određuju koji su sveučilišni prijediplomski studijski programi odgovarajući za upis pojedinoga diplomskog studija, kao i koji su uvjeti upisa za pristupnike koji imaju završen neki drugi sveučilišni prijediplomski ili integrirani studij.

(6) Osobe koje su završile stručni studij mogu upisati sveučilišni diplomski studij ako je to predviđeno studijskim programom sveučilišnog diplomskog studija.

(7) Senat prilikom odobravanja studijskog programa sveučilišnog diplomskog studija utvrđuje uvjete prijenosa ECTS-bodova sa stručnih studijskih programa, pri čemu se upis može uvjetovati polaganjem razlikovnih i dodatnih ispita.

(8) Stručni diplomski studij može upisati osoba koja je završila odgovarajući stručni prijediplomski, sveučilišni prijediplomski studij ili sveučilišni integrirani studij.

(9) Uvjete upisa na sveučilišni odnosno stručni diplomski studij odlukom utvrđuje Senat.

(10) Završetkom sveučilišnoga diplomskog studija student stječe akademski naziv sveučilišni magistar uz naznaku struke (univ. mag. uz naznaku struke). Kratica akademskog naziva navodi se iza imena i prezimena osobe.

(11) Završetkom sveučilišnoga diplomskog studija za programe iz područja tehničkih znanosti i neke programe iz područja biotehničkih znanosti student stječe akademski naziv sveučilišni magistar inženjer uz naznaku struke (univ. mag. ing. uz naznaku struke). Kratica akademskog naziva navodi se iza imena i prezimena osobe.

(12) Završetkom stručnoga diplomskog studija student stječe stručni naziv magistar uz naznaku struke (mag. uz naznaku struke). Kratica stručnog naziva navodi se iza imena i prezimena osobe.

(13) Završetkom stručnoga diplomskog studija iz tehničkog područja student stječe stručni naziv magistar inženjer uz naznaku struke (mag. ing. uz naznaku struke). Kratica stručnog naziva navodi se iza imena i prezimena osobe.

(14) Sveučilište je dužno objaviti diplomski rad u roku od 30 dana od dana obrane na nacionalnom repozitoriju odnosno repozitoriju Sveučilišta.

*Integrirani prijediplomski i diplomski studij*

Članak 7.

(1) Sveučilišni integrirani prijediplomski i diplomski studij osposobljava studenta za zapošljavanje na određenim poslovima koji zahtijevaju specijalistička znanja, vještine i kompetencije te ga priprema za nastavak studija na poslijediplomskoj razini.

(2) Sveučilišni integrirani prijediplomski i diplomski studij traje pet godina i njegovim se završetkom stječe najmanje 300 ECTS bodova ili traje šest godina i njegovim se završetkom stječe najmanje 360 ECTS bodova.

(3) Sveučilišni integrirani prijediplomski i diplomski studij može upisati osoba koja je završila odgovarajući program srednjoškolskog obrazovanja u trajanju od najmanje četiri godine i položila državnu maturu.

(4) Iznimno od stavka 3. ovoga članka, sveučilišni integrirani prijediplomski i diplomski studij u umjetničkom području može upisati osoba i bez prethodno završenog odgovarajućega srednjoškolskog obrazovanja, ako se radi o iznimno darovitoj osobi za koju je vrednovanjem utvrđeno da će bez prethodnog školovanja uspješno završiti studij. Postupak upisa temelji se na priznavanju neformalnog i informalnog učenja.

(5) Uvjete upisa na sveučilišni integrirani prijediplomski i diplomski studij odlukom utvrđuje Senat.

(6) Završetkom sveučilišnoga integriranoga prijediplomskog i diplomskog studija student stječe akademski naziv sveučilišni magistar uz naznaku struke (univ. mag. uz naznaku struke). Kratica akademskog naziva navodi se iza imena i prezimena osobe.

(7) Sveučilište je dužno objaviti diplomski rad u roku od 30 dana od dana obrane na nacionalnom repozitoriju odnosno repozitoriju Sveučilišta.

*Sveučilišni specijalistički studij*

Članak 8.

(1) Sveučilišni specijalistički studij izvodi se na poslijediplomskoj razini.

(2) Sveučilišni specijalistički studij osposobljava studenta za zapošljavanje na poslovima koji zahtijevaju visoka specijalistička znanja, vještine i kompetencije.

(3) Sveučilišni specijalistički studij traje najmanje jednu godinu, a najviše dvije godine i njegovim se završetkom stječe najmanje 60 ECTS bodova, a najviše 120 ECTS bodova.

(4) Sveučilišni specijalistički studij može upisati osoba koja je završila odgovarajući sveučilišni diplomski studij ili sveučilišni integrirani prijediplomski i diplomski studij. Iznimno, sveučilišni specijalistički studij može upisati i osoba koja je završila stručni diplomski studij uz polaganje razlikovnih ispita koje određuje Sveučilište odnosno uz najmanje pet godina radnoga staža u području izvođenja studija.

(5) Uvjete upisa na sveučilišni specijalistički studij odlukom utvrđuje Senat.

(6) Završetkom sveučilišnoga specijalističkog studija student stječe akademski naziv specijalist uz naznaku struke (spec. uz naznaku struke). Kratica akademskog naziva navodi se iza imena i prezimena osobe.

(7) Sveučilište je dužno objaviti specijalistički rad u roku od 30 dana od dana obrane na nacionalnom repozitoriju odnosno repozitoriju Sveučilišta

*Doktorski studij*

Članak 9.

(1) Doktorski studij izvodi se na poslijediplomskoj razini.

(2) Doktorski studij osposobljava studenta za samostalan znanstveni ili umjetnički rad.

(3) Doktorski studij traje tri godine i njegovim se završetkom stječe 180 ECTS bodova.

(4) Doktorski studij može upisati osoba koja je završila odgovarajući sveučilišni diplomski studij ili sveučilišni integrirani prijediplomski i diplomski studij ili sveučilišni specijalistički studij.

(5) Doktorski studij može upisati i osoba koja je prema ranije važećim propisima stekla odgovarajući magisterij znanosti ili osoba koja je završila odgovarajući dodiplomski studij. Podobnost prethodne kvalifikacije za upis doktorskog studija utvrđuje se studijskim programom ili odlukom Vijeća doktorskih studija.

(6) Doktorski studij može upisati osoba koja ima prosjek ocjena 3,51 i više. Ako je prosjek ocjena niži od 3,51 osoba se može upisati uz preporuku dva sveučilišna profesora ili znanstvena istraživača koji su upoznati s akademskim dostignućima potencijalnog studenta.

(7) Dodatni kriteriji za upis doktorskog studija utvrđuju se posebnim Pravilnikom..

(8) Završetkom doktorskog studija student stječe akademski stupanj doktora znanosti uz naznaku znanstvenog područja (dr. sc. uz naznaku znanstvenog područja) i doktora umjetnosti (dr. art.). Kratica akademskog stupnja navodi se ispred imena i prezimena osobe.

(9) Nositelj doktorskog studija obvezan je doktorski rad učiniti dostupnim javnosti objavom na mrežnim stranicama najmanje 30 dana prije dana obrane doktorskog rada. Nositelj doktorskog studija dužan je objaviti doktorski rad u roku od 30 dana od dana obrane na nacionalnom repozitoriju odnosno repozitoriju Sveučilišta.

*Stručni kratki studij*

Članak 10.

(1) Stručni kratki studij osposobljava studenta za zapošljavanje na određenim specijaliziranim stručnim poslovima.

(2) Stručni kratki studij traje dvije godine i njegovim se završetkom stječe najmanje 120 ECTS bodova.

(3) Stručni kratki studij može upisati osoba koja je završila odgovarajući program srednjoškolskog obrazovanja.

(4) Uvjete upisa na stručni kratki studij odlukom utvrđuje Senat.

(5) Završetkom stručnoga kratkog studija student stječe stručni naziv pristupnik uz naznaku struke. Kratica stručnog naziva navodi se iza imena i prezimena osobe.

(6) Sveučilište je dužno objaviti završni rad u roku od 30 dana od dana obrane na nacionalnom repozitoriju odnosno repozitoriju visokog učilišta.

*Združeni studij*

Članak 11.

(1) Združeni studij je studij koji zajednički izvode najmanje dva domaća ili najmanje jedno domaće i jedno inozemno sveučilište. Iznimno, združeni doktorski studij mogu zajednički izvoditi najmanje jedno sveučilište i javni znanstveni institut.

(2) Ustroj, izvedba, završetak, mjesto izvođenja, nositelj i način izdavanja završne isprave združenog studija te nositelj akreditacijskog postupka združenog studija utvrđuje se ugovorom između sveučilišta i drugog visokog učilišta odnosno sveučilišta i javnog znanstvenog instituta.

*Upis studija u Upisnik studijskih programa*

Članak 12.

(1) Studij se može započeti izvoditi nakon upisa u Upisnik studijskih programa.

(2) Upis studija u Upisnik studijskih programa provodi Ministarstvo na temelju ishođene dopusnice za izvođenje studija.

***III. STUDIJSKI PROGRAM***

Članak 13.

(1) Studijski program je opći akt Sveučilišta kojim se uređuje ustroj i izvedba pojedinog studija, u skladu s odredbama Zakona i propisima kojima se uređuje osiguravanje kvalitete u visokom obrazovanju i znanosti, Statutom Sveučilišta i drugim općim aktima Sveučilišta.

(2) Studijski program donosi Senat Sveučilišta na prijedlog sveučilišnih odjela.

(3) Studijskim programom utvrđuju se:

1. stručni ili akademski naziv ili akademski stupanj koji se stječe završetkom studija

2. usklađenost studijskog programa s pripadajućom kvalifikacijom u Registru Hrvatskog kvalifikacijskog okvira, ako je ona upisana u Registar Hrvatskog kvalifikacijskog okvira

3. uvjeti upisa na studij, uvjeti upisa u idući semestar ili studijsku godinu te uvjeti upisa drugih studijskih obveza

4. popis obveznih i izbornih kolegija s naznakom ECTS opterećenja, oblika izvođenja nastave, sadržaja kolegija, planiranih ishoda učenja i nositelja kolegija

5. predviđeni ishodi učenja koji se stječu završetkom studija

6. broj upisnih mjesta na studiju

7. ustroj i oblik izvođenja nastave

8. način provjere stečenih ishoda učenja za svaki kolegij odnosno drugu studijsku obvezu

9. način završetka studija

10. način praćenja kvalitete i uspješnosti izvedbe studijskog programa.

(4) Postupak pokretanja, odobravanja, praćenja i vrjednovanja novih sveučilišnih prijediplomskih i sveučilišnih diplomskih studijskih programa i programa stručnih studija, doktorskih studijskih programa i sveučilišnih specijalističkih studijskih programa, te postupak izmjena i dopuna postojećih studijskih programa na Sveučilištu uređuju se posebnim pravilnikom.

*Javni natječaj za upis na studij*

Članak 14.

(1) Sveučilište jamči pri upisu na studij ravnopravnost svih pristupnika koji ispunjavaju uvjete javnog natječaja, u okviru kapaciteta Sveučilišta.

(2) Javni natječaj za upis na studij objavljuje se na mrežnim stranicama Sveučilišta najkasnije 1. svibnja tekuće godine.

(3) Pristupnici na sveučilišne prijediplomske i integrirane prijediplomske i diplomske te stručne prijediplomske studije na javni se natječaj prijavljuju putem *Nacionalnoga informacijskog sustava prijava na visoka učilišta* (NISpVU) za polaganje državne mature i za upis na odabrane studijske programe ili se prijavljuju putem propisanih obrazaca Sveučilišta u Zadru u Ured za prijediplomske i diplomske studije ili tajništva nadležnih odjela ukoliko se radi o upisu na studij na temelju razredbenog postupka.

(4) Natječaj za svaki program studija sadrži podatke o:

- upisnoj kvoti (kapacitet studijskog programa) po vrstama i razinama studija

- uvjetima upisa koji su predviđeni ovim Pravilnikom

- broju mjesta koja se subvencioniraju iz državnog proračuna

- načinu provođenja razredbenog postupka, tj. kriteriju odabira

- troškovima studija za redovite i izvanredne studente

- ispravama koje se podnose i rokovima za prijavu na natječaj i upis

- po potrebi drugim podatcima.

(5) Natječaj se raspisuje u skladu s kapacitetima svakog studijskog programa koji utvrđuje Senat na prijedlog stručnog vijeća odjela i koji je u skladu s nastavnim opterećenjem iz Kolektivnog ugovora za znanost i visoko obrazovanje te ostalim normativima za izvođenje nastave.

(6) Pravo na upis ima pristupnik koji ispunjava uvjete utvrđene u natječaju i koji je na rang-listi zauzeo poziciju u okviru predviđene upisne kvote.

(7) Pojedini odjel utvrđuje sljedeće kriterije za upis na studij:

a) za upis na sveučilišni ili stručni prijediplomski studij ili integrirani prijediplomski i diplomski studij:

1. razine obveznih ispita državne mature te izborne predmete

2. vrjednovanje pojedinog ispita državne mature prilikom formiranja rang-liste

3. uvjete izravnog upisa

b) za upis na sveučilišni ili stručni diplomski studij:

- sveučilišni ili stručni prijediplomski studij ili studiji koji su odgovarajući za upis na diplomski studij

c) za upis na studije na poslijediplomskoj razini:

- odgovarajući/e diplomski/e ili integrirani/e studij/e za upis na studije na poslijediplomskoj razini.

(8) U slučaju upisa putem razredbenog postupka Povjerenstvo za upis studenata imenuje stručno vijeće odjela.

(9) Nakon provedenoga razredbenog postupka povjerenstvo za upis studenata objavljuje rang-listu uspješnosti pristupnika na oglasnoj ploči i službenoj internetskoj stranici Sveučilišta.

(10) Pristupnik može uložiti žalbu na rezultate razredbenog postupka stručnom vijeću odjela, odnosno povjerenstvu u roku od 24 sata po objavi rezultata.

(11) Pristupnik koji ostvari pravo na upis mora se u propisanom roku upisati na prvu godinu studija.

(12) Upis na studij provodi se na temelju rezultata natječajnog postupka.

(13) Državljani zemalja izvan EU prilikom upisa imaju jednaka prava kao i hrvatski državljani uz obvezu plaćanja studija na način određen zakonom i općim aktom Sveučilišta, odnosno odjela koji je izvoditelj studijskog programa.

(14) Osobe koje su prethodnu razinu obrazovanja završile u inozemstvu trebaju provesti postupak priznavanja inozemne kvalifikacije (svjedodžbe ili diplome) kao uvjet prijave za upis odgovarajuće razine studija.

*Izvedba studija*

Članak 15.

(1) Studij se izvodi prema izvedbenom planu studija.

(2) Izvedbenim planom studija definiraju se ustroj i način izvođenja studija u punoj odnosno prilagođenoj nastavnoj satnici.

(3) Izvedbeni plan studija donosi Sveučilište prije početka akademske godine.

(4) Izvedbenim planom studija utvrđuju se:

1. popis obveznih i izbornih kolegija s naznačenim nastavnicima i suradnicima

2. oblici nastave

3. jezik izvođenja nastave

4. mjesta izvođenja nastave

5. početak i završetak te satnica izvođenja nastave

6. način polaganja ispita i ostvarivanja studijskih obveza

7. ispitni rokovi

8. popis ispitne literature

9. ostale važne obavijesti o izvođenju nastave.

(5) Izvedbeni plan studija, satnica, ispitni rokovi i druge informacije nužne za pohađanje nastave i polaganje ispita objavljuju se studentima prije upisa na studij odnosno upisa u idući semestar ili studijsku godinu.

(6) Studij se u cijelosti može izvoditi poučavanjem uz upotrebu računalnih tehnologija i interaktivnih nastavnih materijala kojima se osigurava pristup učenju u posebnim uvjetima kada su nastavnik i student fizički udaljeni (u daljnjem tekstu: *online* studij). *Online* studij izvodi se na temelju odobrenja Agencije, izdanog u skladu s propisima kojima se uređuje osiguravanje kvalitete u visokom obrazovanju i znanosti, ako se ishodi učenja studijskog programa mogu ostvariti poučavanjem na daljinu.

***IV. ORGANIZACIJA NASTAVE***

Članak 16.

(1) Nastava se na redovitom sveučilišnom prijediplomskom studiju izvodi tijekom trideset tjedana u akademskoj godini.

(2) Nastavni kalendar za novu akademsku godinu donosi Senat, i to najkasnije do 1. lipnja tekuće akademske godine.

(3) Kada je po posebnim obveznim programima, po uzoru na srodne programe inozemnih visokih učilišta, prijeko potreban povećan broj sati praktične nastave, ona se ustrojava i izvodi izvan satnice utvrđene prethodnim stavcima ovoga članka.

(4) Oblici ostvarivanja nastave jesu: predavanja, seminari, vježbe, praktična nastava, terenska nastava, konzultacije, mentorski rad, voditeljski rad, projektna nastava, stručna praksa, sudjelovanje studenata u stručnom i znanstvenom radu te drugi oblici nastave koji pridonose stjecanju znanja, vještina i kompetencija.

(5) U izvanrednim okolnostima, kada bi zbog ugroze sigurnosti, zdravlja ljudi ili kojega drugog opravdanog razloga više sile izvođenje nastave u smislu prethodnog stavka bilo onemogućeno ili bitno otežano, nastava i ispiti na Sveučilištu mogu se na temelju odluke Senata organizirati i u virtualnom okruženju uz korištenje dostupnih informacijskih tehnologija.

(6) Nastava na studijima i studijskim programima na Sveučilištu izvodi se na hrvatskom jeziku i latiničnom pismu.

(7) Nastava stranih jezika izvodi se na hrvatskom jeziku i na stranom jeziku te odgovarajućem pismu.

(8) Sveučilište može izvoditi studije ili dijelove studija na jednom od svjetskih jezika sukladno ovom Pravilniku.

(9) Prije početka izvođenja praktičnog dijela nastave u nastavnoj bazi sklapa se ugovor o suradnji koji sadrži:

1. naziv i opis studija koji je predmet suradnje

2. nastavno opterećenje i oblik izvođenja nastave

3. popis zaposlenika koji sudjeluju u izvođenju nastave, s utvrđenim udjelom rada u nastavi

4. način financiranja izvođenja nastave

5. druga pitanja važna za izvedbu nastave.

(10) Odlukom Senata, uglednom inozemnom profesoru (gostujući profesor) može se povjeriti izvođenje nastave iz određenog kolegija.

*Izvedbeni plan nastave*

Članak 17.

(1) Stručno vijeće sveučilišnog odjela objavljuje na mrežnim stranicama, prije početka nastave u odnosnoj akademskoj godini Izvedbeni plan nastave.

(2) Izvedbenim planom nastave utvrđuju se:

1. nastavnici i suradnici koji će izvoditi nastavu prema studijskom programu,

2. raspored i mjesta izvođenja nastave,

3. oblici nastave (predavanja, seminari, vježbe, konzultacije, provjere znanja i sl.),

4. način polaganja ispita,

5. ispitni rokovi,

6. mogućnost izvođenja nastave na stranom jeziku,

7. ostali podatci važni za učinkovitu realizaciju određenog studijskog programa.

*Izborni predmeti*

Članak 18.

1. Sveučilišni odjeli dužni su svake akademske godine objaviti popis izbornih predmeta sa svog odjela, popis izbornih predmeta s drugih odjela te popis izbornih predmeta koje odjel nudi studentima drugih odjela, koje oni mogu upisati u tekućoj akademskoj godini.
2. Izborni predmet je dio studijskog programa te, kad ga student izabere, postaje obvezan predmet, osim u slučaju ponavljanja godine kada ga može zamijeniti drugim izbornim predmetom.

*Akademska godina*

Članak 19.

(1) Akademska godina započinje 1. listopada, a završava 30. rujna iduće godine.

(2) Iznimno od stavka 1. ovoga članka, kada je tako utvrđeno izvedbenim planom, nastava može započeti prije početka akademske godine, ali ne ranije od 1. rujna.

(3) Akademska godina ima u pravilu 44 radna tjedna, od toga 30 nastavnih tjedana te 14 tjedana unutar kojih, u pravilu, nema nastavnih obveza, nego se osigurava vrijeme za konzultacije, pripreme ispita, ispite i druge poslove vezane uz nastavni rad te znanstveni i stručni rad.

*ECTS SUSTAV - koeficijent opterećenja studenta*

Članak 20.

(1) U opterećenje studenta koje se izražava ECTS bodovima uračunava se cjelokupno vrijeme potrebno za uspješno savladavanje nastavnog gradiva, odnosno stjecanje propisanih ishoda učenja, odnosno vrijeme provedeno na svim oblicima neposredne nastave kao i vrijeme koje je potrebno za studiranje gradiva i pripremu ispita (samostalno učenje, obrada podataka nakon rada u laboratoriju, ispitivanje, druge provjere znanja i druge aktivnosti predviđene studijskim programom).

(2) Jedan (1) ECTS bod predstavlja 30 sati procijenjenog prosječno utrošenog studentskog rada pri ostvarivanju ishoda učenja.

(3) Ukupne obveze redovitog studenta na sveučilišnom prijediplomskom, diplomskom i integriranom studiju te na stručnom prijediplomskom i diplomskom studiju temelje se na radnom opterećenju od najmanje 40, a najviše 48 sati tjedno, od čega je aktivne nastave najviše 26 sati tjedno.

(4) Ukupne obveze izvanrednih studenata ne mogu biti manje od 50 % ukupnog broja sati utvrđenog za redovite studente u studijskom programu i izvedbenom planu nastave.

(5) Jedan nastavni sat označava trajanje od 45 minuta, a jedan sat koji označava opterećenje studenta, označava trajanje od 60 minuta.

*ECTS bodovi pojedinog predmeta*

Članak 21.

1. ECTS bodovi dodjeljuju se studijskim obvezama studenata s obzirom na pojedini nastavni predmet na temelju procijenjene prosječne količine rada koji student treba utrošiti kako bi stekao predviđene ishode učenja odgovarajućeg predmeta, pri čemu jedan ECTS bod u pravilu predstavlja ekvivalent 30 sati ukupnog prosječnog studentskog rada uloženog za stjecanje ishoda učenja.
2. Dodjeljivanje ECTS bodova pojedinom predmetu obavlja se tako da se procijeni ukupno utrošeno radno vrijeme prosječnog studenta odgovarajućeg studijskog programa za potpuno stjecanje predviđenih ishoda učenja studenata tog predmeta, nakon čega se dodjeljuje ECTS vrijednost u skladu sa stavkom 1. ovog članka.
3. Predmetu se pridružuje cjelobrojna vrijednost ECTS bodova. Iznimno, predmetu se može pridijeliti polovična vrijednost ECTS boda.
4. Istom predmetu koji je sastavni dio različitih studijskih programa može biti dodijeljena različita vrijednost ECTS bodova, jer je mjerilo ECTS bodova određenog predmeta ukupno utrošeno vrijeme prosječnih studenata različitih studijskih programa.

(5) Kriteriji i uvjeti priznavanja i prijenosa ECTS bodova između različitih studija utvrđuju se općim aktom Sveučilišta.

*Prijepis ocjena*

Članak 22.

(1) Prijepis ocjena javna je isprava Sveučilišta.

(2) Prijepis ocjena studentu se izdaje putem studomata.

(3) Iznimno, apsolventima i studentima koji nemaju regulirani status, te osobama koje nisu evidentirane u Informacijskom sustavu visokih učilišta (ISVU), prijepis ocjena, temeljem obrazloženog pisanog zahtjeva izdaje Ured za prijediplomske i diplomske studije odnosno odjelno tajništvo.

*Evidencije i informacijski sustav*

Članak 23.

(1) Sveučilište obrađuje prikupljene osobne i druge podatke studenata u svrhu obavljanja nastavne djelatnosti u informacijskom sustavu visokih učilišta (ISVU) i u pregledniku studijskih programa vodeći računa o zaštiti osobnih podataka studenata u skladu s odgovarajućim domaćim i međunarodnim propisima.

(2) Sveučilište vodi evidenciju održane nastave u elektroničkom ili pisanom obliku na posebnom obrascu, a održana nastava potvrđuje se potpisima prisutnih studenata. Taj popis sadrži ime i prezime te vlastoručni potpis studenta.

(3) Evidencija održane nastave prilaže se Izvješću o realizaciji nastave u pojedinom semestru tekuće akademske godine što ga svaki nastavnik dostavlja pročelniku odjela.

***V. STUDENTI***

*Status studenta*

Članak 24.

(1) Status studenta na Sveučilištu stječe se upisom na sveučilišni i stručni prijediplomski, sveučilišni diplomski, integrirani prijediplomski i diplomski, sveučilišni specijalistički i doktorski studij.

(2) Student može biti redoviti, izvanredni ili gostujući student.

(3) Student u redovitom statusu studira u sklopu pune nastavne satnice.

(4) Izvanredni student studira u sklopu pune ili prilagođene nastavne satnice.

(5) Status studenta dokazuje se studentskom ispravom čiji sadržaj, te pristup i uređivanje sadržaja, izradu, izdavanje, korištenje i poništavanje, pravilnikom propisuje ministar, a oblik je propisan u *Pravilniku o studentskoj ispravi*.

(6) Status studenta prestaje:

1. završetkom studija

2. ispisom sa studija

3. isključenjem sa studija u postupku i uz uvjete utvrđene Statutom ili drugim općim aktom Sveučilišta

4. ako student ne završi studij u rokovima predviđenim Zakonom, odnosno ovim Pravilnikom.

*Studentska isprava*

Članak 25.

(1) Studentska isprava u smislu ovog Pravilnika je studentska iskaznica.

(2) Studentska iskaznica je javna isprava kojom se dokazuje status studenta.

(3) Studentsku iskaznicu izdaje Sveučilište svim studentima koji su upisani na Sveučilište.

(4) Minimalni sadržaj studentske isprave propisuje ministar, a oblik Sveučilište.

(5) Studentska isprava prestaje vrijediti:

1. prestankom statusa studenta

2. prijavom gubitka ili krađe studentske isprave

3. uništenjem.

(6) Studentska isprava koja je prestala vrijediti treba se predati Sveučilištu na poništenje. Studentska iskaznica poništava se tako da se u ISAK-u promjenom statusa iskaznica proglasi nevažećom, nakon čega se iskaznica i fizički uništava bušenjem.

(7) Studentu se ne smije izdati nova studentska isprava ako prethodna nije predana na poništenje, osim u slučaju njezina gubitka ili krađe.

(8) Na zahtjev studenta studentu će se dati na korištenje privremena studentska isprava koja vrijedi do izdavanja nove.

(9) Student ne smije studentsku ispravu dati na korištenje, prodati ili posuditi drugoj osobi.

(10) Zabranjeno je uzeti, kupiti ili upotrijebiti tuđu studentsku ispravu kao svoju.

(11) Svaka zlouporaba studentske isprave je stegovni prekršaj.

(12) Student je dužan po završetku studija ili ispisom sa studija vratiti studentsku iskaznicu na poništenje.

*Prava i obveze studenta*

Članak 26.

(1) Student ima pravo na:

1. izvedbu studija u skladu s izvedbenim planom studija

2. sudjelovanje u znanstvenom odnosno umjetničkom i stručnom radu

3. slobodu iskazivanja mišljenja i stajališta tijekom nastave i drugih aktivnosti u skladu s etičkim kodeksom

4. završetak studija u roku kraćem od propisanoga u skladu s kriterijima utvrđenim općim aktom Sveučilišta

5. besplatno korištenje građe knjižnice te znanstvenih i stručnih izvora na visokom učilištu

6. pohađanje kolegija s drugog studija u skladu sa studijskim programom

7. izjašnjavanje o kvaliteti nastave i nastavnika najmanje jednom godišnje u sklopu provedbe unutarnjeg sustava osiguravanja kvalitete

8. pritužbu na povrede prava propisanih Zakonom i općim aktom Sveučilišta.

(2) Uz prava utvrđena Zakonom student ima i sljedeća prava:

1. pravo na kvalitetu obrazovanja koja se temelji na kvaliteti nastavnog procesa utvrđenog studijskim programom

2. pravo sudjelovanja u vrjednovanju nastave i nastavnika

3. pravo sudjelovanja u radu sveučilišnih tijela

4. pravo na organizirane sportske, umjetničke i druge aktivnosti.

(3) Svaki student Sveučilišta ima pravo na mentora iz redova sveučilišnih nastavnika ili suradnika, koji mu u radu pomaže savjetima, a posebno pri izboru kolegija te izradi završnog/diplomskog rada.

(4) Studentima studija na poslijediplomskoj razini obvezno se imenuje mentor pri čemu će se, prema mogućnostima, voditi računa o želji studenta. Pobliže odredbe o mentorima na poslijediplomskoj razini utvrđuju se posebnim općim aktom.

(5) Student ima pravo rektoru Sveučilišta uložiti priziv na odluku ili postupak kojim je nezadovoljan.

(6) Student ima pravo najviše jednom ponavljati svaku studijsku godinu.

(7) Student ima obveze:

1. pravodobno izvršavati svoje nastavne i druge obveze te poštovati opće akte Sveučilišta

2. sudjelovati u vrjednovanju nastave i nastavnika

3. čuvati ugled i dostojanstvo Sveučilišta i odjela na kojem studira

4. ponašati se u skladu s Etičkim kodeksom Sveučilišta.

(8) Stegovna odgovornost studenata utvrđuje se *Pravilnikom o stegovnoj odgovornosti studenata.*

*Prava iz studentskog standarda*

Članak 27.

(1) Student koji studira u redovitom statusu na sveučilišnom ili stručnom prijediplomskom ili diplomskom studiju, sveučilišnom integriranom prijediplomskom i diplomskom studiju odnosno stručnom kratkom studiju i koji nije u radnom odnosu niti obavlja samostalnu djelatnost obrta ili drugog slobodnog zanimanja, ostvaruje pravo na zdravstveno osiguranje, pravo na subvencionirano stanovanje i prehranu, pravo na obavljanje studentskih poslova u skladu sa zakonom koji uređuje obavljanje studentskih poslova te pravo na državne stipendije i druge novčane potpore.

(2) Student koji studira u izvanrednom statusu na sveučilišnom ili stručnom prijediplomskom ili diplomskom studiju odnosno sveučilišnom integriranom prijediplomskom i diplomskom studiju i koji nije u radnom odnosu niti obavlja samostalnu djelatnost obrta ili drugog slobodnog zanimanja, ostvaruje pravo na obavljanje studentskih poslova prema zakonu koji uređuje obavljanje studentskih poslova.

(3) Student s utvrđenim stupnjem invaliditeta koji studira u redovitom statusu ostvaruje posebna prava iz studentskog standarda u skladu s općim aktom Sveučilišta. Student s utvrđenom vrstom i stupnjem invaliditeta ostvaruje pravo na prijevoz studenata s invaliditetom.

(4) Uvjete i način ostvarivanja prava iz ovoga članka pravilnikom utvrđuje ministar.

*Subvencioniranje troškova školarine*

Članak 28.

(1) Student državljanin Republike Hrvatske odnosno državljanin druge države članice Europske unije koji studira u redovitom statusu na sveučilišnom ili stručnom prijediplomskom ili diplomskom studiju odnosno sveučilišnom integriranom studiju ostvaruje pravo na subvencioniranje troškova školarine u cijelosti iz državnog proračuna, u skladu s uredbom iz članka 99. stavka 8. Zakona.

(2) Student iz stavka 1. ovoga članka može biti u radnom odnosu ili obavljati samostalnu djelatnost obrta ili drugog slobodnog zanimanja.

(3) Student iz stavka 1. ovoga članka ima pravo jednom promijeniti izabrani studij uz zadržavanje prava na subvencioniranje troškova školarine u cijelosti.

(4) Posebno uspješnom studentu ministar može odobriti upis još jednog studija u redovitom statusu, uz subvencioniranje troškova školarine u cijelosti iz državnog proračuna.

*Status redovitog i izvanrednog studenta*

Članak 29.

(1) Student upisuje studij u redovitom ili izvanrednom statusu.

(2) Sveučilište može s ministarstvom nadležnim za visoko obrazovanje potpisati jednogodišnje ili višegodišnje ugovore o subvenciji participacije redovitih studenata u troškovima studija, u kojima se obvezno navode ciljevi subvencije, aktivnosti i rezultati za ostvarenje ciljeva, indikatori praćenja provedbe te dinamika dostave izvještaja o provedbi ugovora.

(3) Pri upisu na sveučilišne i stručne studije svi redoviti studenti potpisuju Ugovor o redovitom studiranju, kojim se utvrđuju međusobna prava i obveze ugovornih strana, status studenta i troškovi studiranja.

(4) Status redovitog studenta sveučilišnog ili stručnog prijediplomskog studija traje najviše 6 godina. Status redovitog studenta sveučilišnog ili stručnog diplomskog studija traje najviše 4 godine. Status redovitog studenta integriranog sveučilišnog prijediplomskog i diplomskog studija traje najviše 10 godina. U vrijeme trajanja studija ne uračunava se vrijeme mirovanja studija.

(5) Redoviti studenti imaju prava iz zdravstvenog osiguranja sukladno posebnim propisima.

(6) Troškove izvanrednog studija u cijelosti ili dijelom snosi sam student, sukladno odluci Senata o visini školarine za izvanredne studente i pojedini studij za tekuću akademsku godinu.

(7) Izvanredni studenti nemaju pravo na zdravstveno osiguranje, subvencioniranu prehranu, smještaj u studentskom domu i ostala posebna prava predviđena samo za redovite studente.

(8) Izvanredni studenti imaju pravo na mirovanje studija pod istim uvjetima kao i redoviti, te za to vrijeme ne plaćaju predviđene troškove studija.

(9) Prijelaz iz statusa redovitog studenta u status izvanrednog studenta moguć je u iznimnim i opravdanim slučajevima, uz obvezu participacije u troškovima studija odnosno uz obvezu plaćanja školarine u tekućoj akademskoj godini.

(10) Prijelaz iz statusa izvanrednog studenta u status redovitog studenta za najuspješnije studente određuje se posebnom odlukom Senata.

(11) Obrazloženi zahtjev za promjenu statusa podnosi se stručnom vijeću odjela.

(12) Student upisan u redovitom statusu upisuje u pravilu 60 ECTS bodova u akademskoj godini u skladu s izvedbenim planom nastave te studira u sklopu pune nastavne satnice.

(13) Student upisan u izvanrednom statusu upisuje u pravilu 30 do 60 ECTS bodova u akademskoj godini u skladu s izvedbenim planom nastave te studira u sklopu pune ili prilagođene nastavne satnice.

*Ugovor o studiranju*

Članak 30.

(1) S redovitim i izvanrednim studentima Sveučilište sklapa ugovor o studiranju za tekuću akademsku godinu.

(2) Ugovorom o studiranju utvrđuju se visina školarine, uzajamna prava i obveze tijekom studiranja i druga pitanja od značaja za ugovorne strane.

*Školarina*

Članak 31.

(1) Visina školarine za studije određuje se posebnom odlukom Sveučilišta kojom se određuje vrijednost (financijski iznos) ECTS boda na pojedinom studiju.

(2) Za redovite studente vrijednost ECTS boda se korigira ovisno o zadovoljenim uvjetima napredovanja i kriteriju izvrsnosti studiranja prema posebnoj odluci Sveučilišta.

(3) Ukupna visina školarine određena je ukupnim brojem ECTS bodova koje student upisuje.

(4) Svi redoviti studenti koji ponovno upisuju pojedini kolegij plaćaju školarinu sukladno ECTS vrijednosti bodova pojedinoga kolegija.

(5) Redoviti studenti s utvrđenim invaliditetom od 60 % i više i studenti koji dolaze iz sustava alternativne skrbi (dječjih i odgojnih domova, udomiteljskih obitelji) koji su stekli najmanje 30 ECTS bodova, ne participiraju u cijeni školarine prilikom upisa, odnosno višu godinu studija upisuju bez plaćanja školarine.

(6) lzvanredni studenti s utvrđenim invaliditetom od 60% i više i studenti koji dolaze iz sustava alternativne skrbi (dječjih i odgojnih domova, udomiteljskih obitelji) participiraju u cijeni školarine 50 % od ukupnog iznosa školarine.

***VI. POSEBNE KATEGORIJE STUDENATA***

*Student kategorizirani sportaš*

Članak 32.

(1) Student kategorizirani sportaš koji studira u redovitom statusu, može studirati prema prilagođenim uvjetima pohađanja studija sukladno Pravilniku o studiranju studenata sportaša na Sveučilištu u Zadru.

(2) Sveučilišni odjeli svojim općim aktima mogu odrediti posebne uvjete za kategorizirane sportaše:

1. vrjednovanje statusa kategoriziranih sportaša pri upisu na studij

2. prilagodbu uvjeta koji se odnose na obvezu prisutnosti na nastavi i vježbama

3. prilagodbu obveza za upis u sljedeći semestar ili godinu studija

4. potrebu određivanja mentora

5. dodjeljivanje prava produljenog statusa redovitog studenta

6. ostvarivanje prava na mogućnost mirovanja obveza

7. izvođenje pojedinih kolegija primjenom sustava učenja na daljinu

8. prilagodbu termina i načina polaganja kolokvija, pismenih i usmenih ispita.

*Student s invaliditetom*

Članak 33.

(1) U odredbama ovog Pravilnika student s invaliditetom je student koji se zbog dugotrajnih bolesti, smetnji ili tjelesnih oštećenja u realizaciji svojih akademskih aktivnosti susreće s preprekama u okolini koje ga sprječavaju u potpunom i učinkovitom izvršavanju studentskih obveza sukladno studijskom programu, izvedbenom planu nastave i drugim aktima koji se odnose na studiranje.

(2) Navedena definicija uključuje studente s djelomičnim ili potpunim gubitkom vida (slabovidni i slijepi studenti), studente s djelomičnim ili potpunim gubitkom sluha (gluhi i nagluhi studenti), studente s drugim tjelesnim invaliditetom, studente s govorno-jezičnim poteškoćama (komunikacijske poteškoće), studente s dugotrajnim ili kroničnim bolestima, studente s poteškoćama na određenim područjima učenja (poteškoće u čitanju i/ili pisanju, odnosno disleksija i disgrafija), studente sa psihičkim teškoćama i sl.

(3) Svoj status student s invaliditetom dužan je dokazati odgovarajućom dokumentacijom te tako stječe prava na posebne akademske prilagodbe.

(4) Akademske prilagodbe trebaju biti takve da ne kompromitiraju akademske standarde (definirane ishode učenja).

(5) Rješenje o akademskoj prilagodbi donosi nadležni prorektor na prijedlog Studentskog savjetovališta i uz prethodnu suglasnost Povjerenstva za studente s invaliditetom.

(6) Student koji se ne želi deklarirati kao student s invaliditetom nema tu obvezu u sustavu visokog obrazovanja, no u tom slučaju ne realizira pravo na posebne akademske prilagodbe.

(7) Sve osobe na Sveučilištu koje dođu u posjed informacija o studentu s invaliditetom iste su dužne čuvati kao profesionalnu tajnu.

*Gostujući student*

Članak 34.

(1) Gostujući student je redoviti ili izvanredni student s drugog sveučilišta u zemlji ili inozemstvu koji upisuje dio studijskog programa na sveučilišnim i stručnim studijima koji su ustrojeni i izvode se na Sveučilištu, i to na temelju posebnog ugovora s drugim sveučilištima o priznavanju ECTS bodova.

(2) Status gostujućeg studenta traje najmanje jedan semestar, a najduže jednu akademsku godinu.

(3) Prava i obveze gostujućeg studenta, način osiguranja troškova njegovog studija i druga pitanja vezana za status gostujućeg studenta uređuju se posebnim ugovorom.

*Posebno uspješan student*

Članak 35.

(1) Posebno uspješnim smatra se student koji je sve ispite položio najmanje s prosječnom ocjenom 4,5 i nije ponavljao ni jednu godinu.

(2) Posebno uspješnim studentima može se odobriti završavanje studija u vremenu kraćem od propisanog trajanja studija. Uvjete ubrzanog napredovanja tijekom studija određuje stručno vijeće odjela.

***VII. MIROVANJE PRAVA I OBVEZA STUDENTA***

*Mirovanje akademske godine studija*

Članak 36.

(1) Mirovanje studentskih prava i obveza (mirovanje godine) označava mirovanje svih studentskih prava i obveza.

(2) Pravo na mirovanje godine ostvaruje:

1. studentica za vrijeme trudnoće

2. studentica majka ili student otac koji koriste rodiljni/roditeljski dopust do godine dana djetetova života

3. studenti za vrijeme bolesti koja ih u duljem razdoblju sprječava u uspješnom ispunjavanju obveza iz studija. Pod duljom bolesti podrazumijeva se bolest u neprekidnom trajanju od najmanje 40 dana ili s prekidima u trajanju od 80 dana u akademskoj godini te bolest u neprekidnom trajanju od 30 dana u vrijeme ispitnih rokova.

4. student u slučaju nesposobnosti za rad u razdoblju duljem od tri mjeseca

5. student za vrijeme međunarodne razmjene studenata u trajanju duljem od 60 dana tijekom održavanja nastave ako student kroz međunarodnu razmjenu ne stječe ECTS bodove

6. student zbog nemogućnosti podmirenja financijskih obveza uslijed pogoršanja socio-ekonomskog statusa studenta

7. u drugim opravdanim slučajevima.

(3) U slučaju odobrenog mirovanja prava i obveza, studentu se produljuje rok za završetak studija za onoliko vremena koliko je trajalo mirovanje prava i obveza.

*Podnošenje zahtjeva za mirovanje*

Članak 37.

(1) Zahtjev za mirovanje prava i obveza se podnosi najkasnije u roku od 30 dana od dana nastanka okolnosti koja studenta sprječava u izvršavanju obveza iz studija.

(2) Postojanje opravdanoga razloga student dokazuje odgovarajućom liječničkom ili drugom vjerodostojnom dokumentacijom (npr. Rješenje nadležnog tijela o rodiljnom i/ili roditeljskom dopustu, liječnička potvrda o bolesti, potvrda nadležne Porezne uprave o visini dohotka za prethodnu godinu za sve članove obitelji uključujući i studenta i sl.).

(3) Zahtjeve za mirovanje godine rješava Povjerenstvo koje imenuje rektor.

(4) Povjerenstvo o studentovoj zamolbi odlučuje rješenjem. Protiv toga rješenja može se pokrenuti upravni spor.

(5) Redoviti student koji je u akademskoj godini, u kojoj ima studentska prava, spriječen obavljati studentske obveze zbog razloga navedenih u stavku 2. ovog članka, ima studentska prava do kraja akademske godine u kojoj su te okolnosti nastupile.

(6) Maksimalni prekid studiranja uslijed odobrenih mirovanja na jednom studijskom programu ne može trajati dulje od 3 uzastopne akademske godine.

(7) Studentu koji plaća školarinu priznat će se, prilikom nastavka studiranja, ranije uplaćena školarina za razdoblje u kojem traje mirovanje.

(8) Od dana odobrenja zahtjeva za mirovanje godine, pa nadalje tj. tijekom trajanja mirovanja prava i obveza, student ne može koristiti prava iz studentskog standarda.

(9) Ukoliko dođe do razlike između studijskog programa što ga je student pohađao i koji nastavlja, student je dužan ponovno upisati kolegije po važećem studijskom programu.

(10) Student koji ne upiše kolegije nakon isteka odobrenog vremena mirovanja prava i obveza, gubi status studenta.

***VIII. NASTAVAK STUDIJA***

Članak 38.

(1) U slučaju duljeg prekida studija student može nastaviti prekinuti studij pod uvjetom da se isti i dalje izvodi.

(2) Student upisuje nastavak studija prema važećem studijskom programu za akademsku godinu u kojoj upisuje nastavak studija.

(3) Ako se studijski program izmijeni/dopuni za vrijeme prekida studija, student mora položiti razlikovne ispite i ispuniti druge obveze koje su nastale promjenom studijskog programa.

(4) Nastavak prekinutog studija započinje upisom u novu akademsku godinu i obavlja se prema važećim pravilima napredovanja kroz studij, pri čemu se u sustavu ISVU evidentiraju svi ranije upisani nepoloženi predmeti te upisuju preostali predmeti prema studijskom programu.

*Stjecanje studentskog statusa prijelazom*

Članak 39.

1. Prijelaz na drugi srodni studij iste razine moguć je unutar sastavnice, između sastavnica Sveučilišta ili s nekog drugog sveučilišta na Sveučilište u Zadru, u skladu s općim aktom sastavnice na koju se prijelaz vrši.
2. Status redovitog ili izvanrednog studenta prijelazom s nekog drugog sveučilišta na Sveučilište u Zadru može se steći samo pri upisu u drugu i treću godinu studija. U tom slučaju upis će se obaviti na temelju rješenja kojim se dopušta upis prijelazom.
3. Molba za prijelaz i upis u sljedeću akademsku godinu podnosi se stručnom vijeću odjela najkasnije do 15. rujna tekuće akademske godine.
4. U rješenju o prijelazu na studij utvrđuju se ostvareni ECTS bodovi, priznati ispiti s ocjenama, navode se razlikovni ispiti, seminarski radovi i druge obveze u skladu s nastavnim planom, programom i pravilima studija te rokovi do kojih se oni moraju položiti, odnosno ispuniti propisane obveze. Odluku o priznavanju ECTS bodova donosi stručno vijeće odjela na prijedlog odjelnog ECTS koordinatora.
5. Ako neki predmet položen na matičnom učilištu po svom sadržaju i opsegu približno odgovara predmetu iz studijskog programa sastavnice, stručno vijeće odjela u dogovoru s predmetnim nastavnikom može priznati ispit u cjelini ili odrediti razlikovne obveze studentu prijelazniku.
6. Rješenje o prijelazu dostavlja se studentu, a kopija se zajedno s dokumentacijom pohranjuje u dosje studenta ili se vraća studentu ukoliko prijelaz nije odobren.
7. Ispiti položeni na matičnom učilištu, a priznati rješenjem iz st. 4 ovog članka, unose se studentu u evidenciju položenih ispita s izvornim nazivom položenog predmeta, izvornim ocjenama i izvorno stečenim ECTS bodovima. Sastavnica odlučuje na koji će se način te ocjene i ECTS bodovi ubrajati u ukupni zbroj bodova potreban za završetak studijskog programa na sastavnici.
8. Student kojemu je odobren prijelaz na studij upisuje se u roku osam dana od donošenja rješenja.
9. Zbroj prijelaznika i vlastitih studenata ne može u pravilu biti veći od predviđene upisne kvote za tu generaciju studenata.
10. Prijelaz studenta koji studira u inozemstvu provodi se po postupku utvrđenom Zakonom uz uvjete koje je utvrdio izvoditelj studija.

.

***IX. PROVJERA STEČENIH ISHODA UČENJA, ISPITI I OCJENE***

Članak 40.

(1) Ostvareni ishodi učenja studenta provjeravaju se i ocjenjuju tijekom nastave, na kolokvijima i tijekom drugih aktivnosti predviđenih izvedbenim planom, a konačna se ocjena utvrđuje na ispitu, te se unosi u odgovarajuću ispravu i evidenciju studenta.

(2) Usmene provjere znanja su javne.

(3) Pisane provjere znanja čuvaju se do kraja akademske godine.

(4) Na zahtjev studenta nastavnik mu je dužan dati na uvid ocijenjeni pisani ispit.

(5) Postignute ocjene upisuju se u ISVU sustav, temeljem čega se zaključuje ispitna lista.

(6) Ishodi učenja ostvareni izvanrednim uspjehom ocjenjuju se ocjenom izvrstan (5), što odgovara slovnoj ocjeni A. Ishodi učenja ostvareni natprosječnim uspjehom ocjenjuju se ocjenom vrlo dobar (4), što odgovara slovnoj ocjeni B. Ishodi učenja ostvareni prosječnim uspjehom ocjenjuju se ocjenom dobar (3), što odgovara slovnoj ocjeni C. Ishodi učenja ostvareni zadovoljavajućim uspjehom ocjenjuju se ocjenom dovoljan (2), koja odgovara slovnoj ocjeni D. Ishodi učenja koji nisu ostvareni zadovoljavajućim uspjehom ocjenjuju se ocjenom nedovoljan (1), koja odgovara slovnoj ocjeni F.

(7) Studijskim programom može se utvrditi da se neki kolegij ocjenjuje opisno. Kolegiji koji se ocjenjuju opisno ne ulaze u izračun prosjeka ocjena studija.

(8) Srednja se ocjena studija utvrđuje kao ponderirani prosjek ocjena iz svih predmeta i zaokružuje na jednu decimalu, a glasi:

1. prosječna ocjena jednaka ili iznad 4,5 – izvrstan (5)
2. prosječna ocjena jednaka ili iznad 3,5 do 4,4 – vrlo dobar (4)
3. prosječna ocjena jednaka ili iznad 2,5 do 3,4 – dobar (3)
4. prosječna ocjena jednaka ili iznad 2,0 do 2,4 – dovoljan (2)
5. prosječna ocjena ispod 2,00 – nedovoljan (1).

(9) Ponderirani se prosjek ocjena računa tako da se ocjena ostvarena na nekom kolegiju množi s brojem ECTS bodova što ih taj kolegij nosi, a suma tako dobivenih brojeva dijeli se s ukupnim brojem ostvarenih ECTS-a.

*Ispitni rokovi i način provođenja ispita*

Članak 41.

1. Ispitni rokovi mogu biti redoviti i izvanredni.
2. Redoviti ispitni rokovi jesu: zimski, ljetni i jesenski. Ispitni rok traje najmanje četiri tjedna, a u svakom redovitom ispitnom roku nastavnik mora omogućiti najmanje 2 (dva) ispitna termina s međusobnim razmakom od najmanje14 dana.
3. Vrijeme između izlazaka na ispit iz istoga predmeta u redovitom je ispitnom roku najmanje 14 dana. Za svaki se predmet organiziraju 4 (četiri) ispitna termina tijekom akademske godine. U četvrtom ispitnom terminu ispita se može polagati pred ispitnim povjerenstvom.
4. U zimskom ispitnom roku organiziraju se ispitni termini samo za predmete koji završavaju s nastavnim aktivnostima u zimskom semestru. U ljetnom ispitnom roku, u lipnju, organiziraju se ispitni termini samo za predmete koji završavaju s nastavnim aktivnostima u ljetnom semestru.
5. U jesenskom ispitnom roku organiziraju se ispitni termini za sve predmete. Četvrti izlazak na ispit koji se može održati i pred povjerenstvom, održava se najkasnije do 30. rujna, osim ako se radi o vezanim kolegijima, za koje četvrti ispitni rok određuje stručno vijeće odjela.
6. Ispitni termini u izvanrednim ispitnim rokovima organiziraju se sukladno akademskom kalendaru za pojedinu akademsku godinu, na temelju odluke stručnog vijeća odjela.
7. Ispitu mogu pristupiti studenti koji su zadovoljili sve propisane obveze utvrđene izvedbenim nastavnim planom za određeni predmet.
8. Ispiti mogu biti teorijski i praktični, a polažu se samo u pisanom obliku, samo u usmenom obliku ili pismeno i usmeno, ovisno o tome kako je to pitanje propisano studijskim programom**.** Cjelokupni ispit treba se dovršiti u roku 5 radnih dana**.**
9. Ispiti su javni. Ako se ispit polaže usmeno, nastavnik i student imaju pravo zahtijevati nazočnost javnosti.
10. Pravo uvida u ispitnu dokumentaciju ima osoba koja za to dokaže pravni interes.

(12) U slučaju dulje spriječenosti (30 i više dana) predmetnog nastavnika, pročelnik sastavnice povjerit će održavanje ispita drugom nastavniku iste znanstvene grane ili polja, ili nastavničkom povjerenstvu.

*Prijava ispita*

Članak 42.

1. Student polaganje ispita prijavljuje elektroničkim putem u sustavu ISVU.
2. U ispitnom roku student je dužan prijaviti ispit prije početka prvoga ispitnog termina u za to predviđenom vremenu.

### *Kalendar i raspored polaganja ispita*

Članak 43**.**

1. Kalendar ispita objavljuje se početkom svake akademske godine i sastavni je dio izvedbenog plana nastave, a objavljuje se na oglasnoj ploči odjela i/ili na internetskoj stranici Sveučilišta.
2. Raspored polaganja ispita prijavljenih studenata objavljuje se najkasnije tri (3) radna dana prije održavanja ispita na oglasnoj ploči i/ili na internetskoj stranici odjela te putem obavijesti u sustavu Merlin.

*Obavijest o rezultatu ispita*

Članak 44.

1. Nastavnik je dužan priopćiti studentu rezultat usmenog ispita odmah po održanom ispitu, a rezultat pismenog ispita objaviti u e-kolegiju (Merlin), na oglasnoj ploči i/ili na internetskoj stranici odjela.
2. Osim u slučaju neostvarivanja ishoda učenja na zadovoljavajućoj razini, nastavnik će ispit studenta ocijeniti ocjenom nedovoljan (1) i u sljedećim slučajevima:

1. ako student napusti prostoriju u kojoj se održava pismeni dio ispita ili odustane od već započetog usmenog odgovaranja

2. ako nakon pismenog dijela ispita ne pristupi usmenom dijelu

3. ako zbog ometanja ostalih studenata, nedolična ponašanja ili korištenja nedopuštenih pomagala bude udaljen s ispita

4. ako je nakon ispita utvrđeno neetično postupanje (prepisivanje, nedopušteno korištenje informacijskih tehnologija).

1. Rezultate održanih ispita nastavnik je dužan upisati u ISVU u roku 7 (sedam) radnih dana od kraja ispitnog roka.
2. O uspjehu studenta na ispitu nastavnik vodi službenu evidenciju sukladno Zakonu, Statutu Sveučilišta i Pravilniku o vođenju evidencije o studentima visokih učilišta za sebe, a pohranjuje ju u arhivu odjela.

*Broj polaganja istog ispita*

Članak 45.

1. Ispit iz istog predmeta može se u tekućoj akademskoj godini polagati najviše četiri puta, koliko je i ispitnih termina nakon što je održana nastava iz određenog predmeta. Četvrti put ispit se može, na zahtjev studenta ili odlukom Stručnog vijeća odjela, a u skladu s Izvedbenim planom studija, polagati pred ispitnim povjerenstvom.
2. Student koji četvrti put ne položi ispit iz istog predmeta, obvezan je u idućoj akademskoj godini ponovo upisati taj predmet.
3. Ako student ni nakon ponovljenog upisa istog predmeta ne položi ispit na način utvrđen u stavku 2. ovoga članka, gubi pravo studiranja na tom studiju, osim ako posebnom odlukom Senata ne bi bilo drugačije određeno.

### *Žalba na ocjenu*

Članak 46.

(1) Student koji smatra da je prilikom ispitivanja i ocjenjivanja na ispitu u ispitnom roku bilo nepravilnosti, može u roku 24 sata nakon održanog usmenog ispita/usmenog dijela ispita, odnosno nakon objave rezultata pisanog ispita ili uvida u pisani ispit, podnijeti žalbu pročelniku odjela, osim u slučaju ispita pred Povjerenstvom.

(2) Žalba se podnosi u pisanom obliku putem odjelnog tajništva ili digitalno putem elektroničke pošte sa studentske sveučilišne službene e-mail adrese na e-mail adresu tajništva uz zahtjev za potvrdom primitka, ili se zamolbu prilaže na elektronički portal tajništva odjela. Žalba treba biti obrazložena.

(3) Pročelnik odjela na kojem se izvodi studijski program utvrđuje je li žalba pravovremena i obrazložena. Ako je žalba studenta pravovremena i obrazložena, najkasnije 48 sati od zaprimanja žalbe u tajništvu, pročelnik odlukom imenuje tročlano ispitno povjerenstvo iz redova nastavnika koji su izabrani u odgovarajuće znanstveno područje.

(4) Pročelnik određuje predsjednika ispitnog povjerenstva, s tim da predsjednik ne može biti nastavnik na čiju se ocjenu student žalio.

(5) Odluka pročelnika dostavlja se putem tajništva elektroničkom poštom studentu, članovima Ispitnog povjerenstva i predmetnom nastavniku.

(6) Pročelnik određuje vrijeme i mjesto polaganja ispita. Predsjednik povjerenstva obvezan je osigurati pristup javnosti usmenom ispitu.

(7) Ponovljeni ispit mora se održati u roku 3 radna dana od dana imenovanja povjerenstva.

(8) Ispit pred ispitnim povjerenstvom provodi se u obliku propisanom programom studija i izvedbenim planom kolegija.

(9) Ispitno povjerenstvo donosi odluku o ocjeni većinom glasova i ta je odluka konačna.

(10) O tijeku ispita održanog pred Ispitnim povjerenstvom sastavlja se zapisnik. Ocjenu unesenu u zapisnik svojim potpisom obvezno ovjeravaju sva tri člana ispitnog povjerenstva.

(11) Ocjenu u sustav ISVU unosi tajnik Odjela.

***X. NAPREDOVANJE KROZ STUDIJ***

Članak 47.

* 1. Student stječe pravo upisa na višu godinu studija ako je do upisnog roka uredno izvršio sve predviđene obveze propisane studijskim programom, odlukama Senata i ostalim općim aktima pojedinih sastavnica, vratio svu posuđenu knjižničnu građu te položio ispite iz predmeta koji mu prema bodovnom sustavu, utvrđenom studijskim programom, omogućuju upis u višu godinu studija.
  2. Student ima pravo pročelniku odjela, a potom i nadležnom prorektoru Sveučilišta uložiti prigovor na odluku ili postupak vezan za upis u višu godinu studija.
  3. Student koji nije ispunio uvjete za upis na višu godinu studija, može ponavljati godinu uz obvezu plaćanja nepoloženih predmeta sukladno vrijednosti neostvarenih ECTS bodova iz prethodne akademske godine.
  4. Student koji ponavlja godinu dužan je ponovno upisati predmete koje nije položio u prethodnoj godini ili ih, ukoliko su izborni, zamijeniti drugima.

* 1. Student ima pravo upisati isti predmet dva puta.

(6) Studentu koji nije ostvario pravo na upis u višu godinu studija Stručno vijeće odjela na pismenu zamolbu odobrava upis i pojedinih predmeta iz više (naredne) godine studija sukladno studijskom programu do vrijednosti zbirno 30 ECTS bodova po semestru, uključujući i ECTS bodove predmeta iz prethodne godine koji još nisu položeni, odnosno čije obveze nisu izvršene. Student upisuje predmete s više godine studija u skladu s redom predavanja i izvedbenim planom nastave, proporcionalno ostvarenim bodovima iz prethodne godine studija.

(7) Pri upisu u višu godinu studija izvanredni student je obvezan upisati nepoložene predmete iz prethodne akademske godine. Redoslijed upisivanja odabranih predmeta studentu koji upisuje manje od 30 ECTS-a u jednom semestru, može odrediti izvoditelj studijskog programa.

(8) Zbroj ponovno upisanih, nepoloženih predmeta izvanrednog studenta iz prethodne akademske godine i upisanih predmeta iz sljedeće godine ne može biti manji od 30 ECTS-a ni veći od 60 ECTS bodova.

(9) U slučaju izmjene studijskog programa, student koji upisuje razliku ECTS bodova, ponavlja godinu ili nastavlja studij nakon statusa mirovanja ili prekida, obvezan je položiti razliku ispita prema novom studijskom programu.

(10) Student u redovitom statusu ima pravo najviše jednom ponavljati svaku studijsku godinu.

(11) Studenti koji su odslušali završnu godinu studija, a nisu položili sve kolegije, uključivo i završni/diplomski rad, ne upisuju ponovno nepoložene kolegije.

(12) Studenti sveučilišnih i stručnih prijediplomskih, sveučilišnih diplomskih i stručnih studija te sveučilišnih integriranih prijediplomskih i diplomskih studija obvezni su završiti studij najkasnije u roku koji je dvostruko dulji od propisanog roka trajanja studija.

*Završetak studija*

Članak 48.

1. Sveučilišni prijediplomski i stručni prijediplomski studiji završavaju polaganjem svih ispita i izvršavanjem ostalih studijskih obveza te izradom završnog rada ili polaganjem završnog ispita u skladu sa studijskim programom.
2. Sveučilišni diplomski i sveučilišni integrirani prijediplomski i diplomski studiji završavaju polaganjem svih ispita i izvršavanjem ostalih studijskih obveza te izradom i obranom diplomskog rada u skladu sa studijskim programom.
3. Tema završnog odnosno diplomskog rada odobrava se iz predmeta koji se izvode na studijskom programu.
4. Popis svih predmeta iz prethodnog stavka utvrđuje stručno vijeće odjela.

(5) Postupci završetka studija na sveučilišnom prijediplomskom studiju uređeni su Odlukom o završnom radu i završnom ispitu studenata na sveučilišnom ili stručnom prijediplomskom studiju, a postupci završetka studija na sveučilišnom ili stručnom diplomskom studiju te sveučilišnom integriranom prijediplomskom i diplomskom studiju uređeni su Odlukom o diplomskom radu studenata na sveučilišnom ili stručnom diplomskom studiju. Navedene odluke donosi Senat.

(9) Sveučilište je dužno objaviti završni ili diplomski rad u roku od 30 dana od dana obrane na nacionalnom repozitoriju odnosno repozitoriju Sveučilišta.

*Isprava o završenom studiju*

Članak 49.

(1) Nakon završetka sveučilišnog ili stručnog prijediplomskog i diplomskog te integriranog prijediplomskog i diplomskog studija studentu se izdaje diploma i dopunska isprava o studiju.

(2) Nakon završetka stručnoga kratkog studija studentu se izdaje svjedodžba i dopunska isprava o studiju.

(3) Diploma, svjedodžba i dopunska isprava o studiju javne su isprave koje Sveučilište izdaje temeljem javne ovlasti, a kojima se potvrđuje da je student završio određeni studij i stekao pravo na akademski ili stručni naziv ili akademski stupanj.

(4) Svjedodžbu, diplomu i dopunsku ispravu o studiju Sveučilište izdaje bez naknade, na hrvatskom i engleskom jeziku, u potpisanom i ovjerenom ispisu te u digitalnom obliku.

(5) Oblik i sadržaj svjedodžbe, diplome i dopunske isprave o studiju propisuje ministar pravilnikom.

*Promocija*

Članak 50**.**

1. Svečana promocija je svečano uručenje svjedodžbe/diplome o završenom studiju odnosno o stečenom ili dodijeljenom doktoratu.
2. Na sveučilišnim prijediplomskim i stručnim sveučilišnim studijima studente promoviraju odjelni pročelnik i voditelj studija.
3. Na sveučilišnim diplomskim i integriranim studijima te studijima na poslijediplomskoj razini studente promovira rektor Sveučilišta.
4. Troškove promocije snosi student.

*Pohvale i nagrade studentima*

Članak 51.

(1) Studenti koji se naročito ističu rezultatima na studiju i u društvenim aktivnostima mogu biti pohvaljeni, odnosno nagrađeni.

(2) Za svoj rad i doprinos afirmaciji Sveučilišta mogu dobiti sljedeće nagrade:

1. Rektorovu nagradu,

2. Pohvalu odjela.

***XI. ODUZIMANJE AKADEMSKOG NAZIVA***

Članak 52.

(1) Akademski ili stručni naziv ili akademski stupanj oduzima se ako se utvrdi da je stečen protivno propisanim uvjetima za njegovo stjecanje, grubim kršenjem pravila studija ili na temelju završnog, diplomskog, specijalističkog odnosno doktorskog rada koji je plagijat, ili krivotvorina, ili rezultat nekoga drugoga većeg kršenja etičkih normi.

(2) Pokretanje i provođenje postupka oduzimanja akademskog stupnja doktora znanosti provodi se u skladu s odredbama Pravilnika o doktorskim studijima.

***XII. PRIZNAVANJE INOZEMNIH VISOKOŠKOLSKIH KVALIFIKACIJA***

Članak 53.

Postupak priznavanja inozemnih diploma te akademskih i stručnih kvalifikacija provodi se sukladno *Zakonu o priznavanju i vrednovanju inozemnih obrazovnih kvalifikacija*, odnosno na temelju bilateralnih ili multilateralnih ugovora koji obvezuju Republiku Hrvatsku.

***XIII. STUDENTSKI ZBOR***

Članak 54.

(1) Na Sveučilištu se ustrojavaju Studentski zbor i druge studentske organizacije u skladu s odredbama Zakona o studentskom zboru i drugim studentskim organizacijama.

(2) Studentski zbor Sveučilišta u Zadru ustrojava se kao nestranačko i nepolitičko izborno predstavničko tijelo studenata sveučilišnih i stručnih prijediplomskih i diplomskih studija, koje štiti interese studenata, predstavlja ih u sustavu visokog obrazovanja i putem izabranih predstavnika sudjeluje u odlučivanju u tijelima Sveučilišta i njegovih sastavnica.

(3) Članstvo u Studentskom zboru stječe se ili gubi stjecanjem ili gubitkom statusa studenta prijediplomskog i diplomskog studija, sukladno odredbama Zakona i ovoga Pravilnika.

(4) Studentski zbor ima statut kojim se uređuje način rada Studentskog zbora, tijela Studentskog zbora, sastav, način rada i nadležnost pojedinog tijela Studentskog zbora, način imenovanja studentskog pravobranitelja, način izbora predstavnika studenata u tijela Sveučilišta, odgovornost tijela i članova Studentskog zbora za neispunjavanje povjerenih im poslova vezanih uz rad Studentskog zbora, kao i ostala pitanja važna za rad Studentskog zbora.

(5) Mandat članova Studentskog zbora traje dvije godine i može se jednom ponoviti.

(6) Iznimno mandat člana Studentskog zbora može trajati i kraće od dvije godine sukladno zakonu iz stavka 1. ovog članka.

(7) Studentskom zboru i studentskom pravobranitelju Sveučilište osigurava prostor za rad, sufinancira njihovu djelatnost i pruža im administrativno-tehničku pomoć.

(8) Rektor osigurava zakonitost rada Studentskog zbora i drugih studentskih organizacija koje djeluju na Sveučilištu.

*Studentski izbori*

Članak 55.

(1) Rektor osigurava zakonito i pravodobno provođenje studentskih izbora i omogućuje svim studentima ravnopravno sudjelovanje u izborima.

(2) Svi studenti Sveučilišta imaju pravo birati i biti birani za studentske predstavnike u Studentskom zboru.

***XIV. STUDENTSKA MOBILNOST***

Članak 56.

* + 1. Studentska mobilnost odnosi se na studiranje ili obavljanje stručne prakse na instituciji domaćinu nakon čega se student vraća na matičnu instituciju i dovršava upisani studij.
    2. Poslove vezane uz provedbu inozemne studentske mobilnosti koordinira Ured za međunarodnu suradnju temeljem Pravilnika o mobilnosti.

*Mobilnost studenata između hrvatskih sveučilišta*

Članak 57.

(1) Mobilnost studenata između hrvatskih sveučilišta uređuje se na temelju posebnih ugovora uz prethodnu suglasnost Senata.

***XV. INFORMACIJSKI PAKET***

*Informacije o studiju*

Članak 58.

1. Nositelj studija treba izraditi informacijski paket kao uputu za potencijalne partnere, tj. za studente i nastavnike partnerskih ustanova.
2. Informacijski paket mora sadržavati sljedeće informacije:

a) Informacije o studiju:

1. opis studija, opće informacije o studijskim programima, pojedinosti o ispitnom sustavu i načinu ocjenjivanja, opis sustava ocjena

2. opis studijskog programa, opis kvalifikacija koje se njime stječu, dijagram strukture studija.

b) Informacije o nositelju studija:

1. naziv i adresa ustanove

2. akademski kalendar

3. ime i adresa ECTS koordinatora

4. kratak opis ustanove

5. postupak pri upisu na studij.

c) Ostale informacije o:

1. administrativnim formalnostima u svezi s boravkom stranaca u našoj zemlji

2. mogućnostima smještaja i prehrane

3. zdravstvenom osiguranju, pomoći studentima s posebnim potrebama

4. knjižnici, specijalističkim laboratorijima i drugim sadržajima korisnim za studiranje i studentski život

5. drugim praktičnim pitanjima.

(3) Informacijski paket treba biti pripremljen na hrvatskom i na engleskom jeziku (ili/i nekom drugom jeziku Europske Unije) te objavljen na internetskim stranicama nositelja studija.

(4) Ažurirane podatke za informacijski paket odjeli su dužni dostaviti Uredu za međunarodnu suradnju do kraja svibnja za sljedeću akademsku godinu.

***XVI. ECTS KOORDINACIJA***

*Povjerenstvo za ECTS*

Članak 59.

1. Povjerenstvo za ECTS Sveučilišta u Zadru stalno je radno tijelo Sveučilišta u čijem radu sudjeluju: sveučilišni ECTS koordinator, jedan ECTS koordinator sa svakog odjela Sveučilišta te jedan predstavnik studenata sa svakog odjela Sveučilišta.
2. Sveučilišnog ECTS koordinatora imenuje Senat iz reda nastavnika na znanstveno-nastavnom radnom mjestu.
3. ECTS koordinatore odjela imenuju vijeća odjela iz reda djelatnika na znanstveno-nastavnom, umjetničko-nastavnom, nastavnom ili suradničkom radnom mjestu na toj sastavnici.
4. Studentske predstavnike imenuje ovlašteno tijelo Studentskog zbora Sveučilišta.

(5) Članovi Povjerenstva imenuju se na vrijeme od 2 godine.

*Zadaće Povjerenstva*

Članak 60**.**

1. Zadaće Povjerenstva su:

1. skrbiti i savjetovati o djelotvornom funkcioniranju ECTS-a na Sveučilištu

2. izrađivati nacrte i predlagati opće akte Sveučilišta koji se odnose na pitanja studiranja i mobilnosti studenata i nastavnika.

*Zadaće ECTS koordinatora na odjelima*

Članak 61.

1. Zadaće ECTS koordinatora su:

1. informirati nastavnike i studente o ECTS-u i pravilima njegove primjene na Sveučilištu

2. informirati studente o partnerskim ustanovama, postupku akademskog priznavanja predmeta položenih na partnerskoj ustanovi, u suradnji s Uredom za međunarodnu suradnju i Uredom za akademsko priznavanje inozemnih visokoškolskih kvalifikacija

3. savjetovati studenta pri ispunjavanju prijavnih obrazaca za studiranje na partnerskoj ustanovi

4. pripremiti informacijski paket za studije kojima je nositelj njegova ustanova

5. pomoći gostujućim studentima u integraciji i afirmaciji.

*Ured za akademsko priznavanje inozemnih visokoškolskih kvalifikacija*

Članak 62.

Zadaće Ureda su da:

1. brine o podatcima u Nacionalnom informacijskom sustavu prijava na visoka učilišta (NISpVU)

2. koordinira postupke vezane uz prijave i upise na preddiplomske i diplomske studije

3. koordinira i administrira ažuriranje podataka u Informacijskom sustavu za podršku postupaka vrjednovanja studijskih programa (modul MOZVAG).

***XVII. OSIGURANJE KVALITETE STUDIJA***

*Osiguranje kvalitete studija*

Članak 63.

(1) Osiguravanje kvalitete studija na Sveučilištu regulirano je Zakonom o osiguravanju kvalitete u visokom obrazovanju i znanosti te internim aktima sveučilišnog sustava osiguravanja kvalitete.

(2) Unutarnji sustav osiguravanja i unaprjeđivanja kvalitete na Sveučilištu u Zadru sustav je mjera i aktivnosti koji se provodi usklađenim djelovanjem svih jedinica Sveučilišta sukladno posebnom pravilniku.

(3) U obvezi i opredjeljenju da sustavno prati i unaprjeđuje kvalitetu svih aspekata svoga rada, Sveučilište periodično provodi studentske evaluacije kvalitete nastavnog procesa i rada nastavnika (u daljnjem tekstu: evaluacije).

(4) Studenti su dužni sudjelovati u evaluacijama.

***XV. PRIJELAZNE I ZAVRŠNE ODREDBE***

*Upis na studij osoba koje su srednjoškolsko obrazovanje završile prije 2010. godine*

Članak 64.

(1) Iznimno od članka 58. stavka 3. i članka 60. stavka 4. Zakona, osoba koja je prije 2010. godine bez položene državne mature završila odgovarajući program srednjoškolskog obrazovanja u trajanju od najmanje četiri godine u Republici Hrvatskoj te osoba koja je završila odgovarajuće obrazovanje u ukupnom trajanju od najmanje 12 godina u inozemstvu, može upisati sveučilišni odnosno stručni prijediplomski studij te sveučilišni integrirani prijediplomski i diplomski studij u skladu s uvjetima propisanim ovim Pravilnikom.

*Ujednačavanje akademskih naziva*

Članak 65.

(1) Osobama koje su završile studij prije stupanja na snagu Zakona, Sveučilište će na njihov zahtjev, bez naknade izdati uvjerenje o ujednačavanju stručnoga naziva kako slijedi:

1. Osobe koje su prije stupanja na snagu Zakona stekle akademski naziv prvostupnik (baccaleraus) uz naznaku struke, stupanjem na snagu Zakona stječu akademski naziv sveučilišni prvostupnik uz naznaku struke (univ. bacc. uz naznaku struke).

2. Osobe koje su prije stupanja na snagu Zakona stekle stručni naziv stručni prvostupnik (baccaleraus) uz naznaku struke, stupanjem na snagu Zakona stječu stručni naziv prvostupnik (baccaleraus) uz naznaku struke (bacc. uz naznaku struke).

3. Osobe koje su prije stupanja na snagu Zakona stekle akademski naziv magistar uz naznaku određene struke, stupanjem na snagu ovoga Zakona stječu akademski naziv sveučilišni magistar uz naznaku određene struke (univ. mag. uz naznaku struke).

4. Osobe koje su prije stupanja na snagu ovoga Zakona stekle akademski naziv magistar inženjer uz naznaku struke, stupanjem na snagu Zakona stječu akademski naziv sveučilišni magistar inženjer uz naznaku struke (univ. mag. ing. uz naznaku struke).

*Izjednačavanje stručnog i akademskog naziva osobama koje su završile dodiplomski studij*

Članak 66.

(1) Osobe koje su završile sveučilišni ili stručni studij Sveučilišta u Zadru i njegovih pravnih prednika prema propisima koji su vrijedili do dana stupanja na snagu Zakona o visokom obrazovanju i znanstvenoj djelatnosti, imaju ista prava koja imaju osobe koje završe odgovarajući studij prema Zakonu o visokom obrazovanju i znanstvenoj djelatnosti.

(2) Osobama koje su na Sveučilištu ili njegovim pravnim prednicima, završile sveučilišni dodiplomski studij i stekle visoku stručnu spremu, odnosno osobe koje su završile stručni dodiplomski studij i stekle višu stručnu spremu, na njihov zahtjev, uz naknadu Sveučilište izdaje uvjerenje o izjednačavanju stručnoga, odnosno akademskog naziva sukladno Zakonu, Zakonu o akademskim i stručnim nazivima i akademskom stupnju (Narodne novine br. 107/07 i 118/12). U ovim potvrdama ne navode se ECTS bodovi.

*Status izvanrednih studenata kojima je odobren nastavak studija po ranijem Pravilniku*

Članak 67.

(3) Studenti kojima je odobren nastavak studija po uvjetima sukladno članku 37. stavak 3., 4., 5., 6. i 7. i članku 38. stavak 9. i 10. Pravilnika o studijima i studiranju (pročišćeni tekst ožujak 2017.) i njegovim Izmjenama i dopunama iz ožujka 2022. i lipnja 2022. imaju pravo dovršiti studij pod tim uvjetima najkasnije do 30. rujna 2024.

(4) Studentima koji su započeli studij prije stupanja na snagu Zakona o znanstvenoj djelatnosti i visokom obrazovanju (“Narodne novine”, br. 123/03., 198/03., 105/04., 174/04., 2/07. – Odluka Ustavnog suda Republike Hrvatske, 46/07., 45/09., 63/11., 94/13., 139/13., 101/14. – Odluka Ustavnog suda Republike Hrvatske, 60/15. – Odluka Ustavnog suda Republike Hrvatske i 131/17.), određuje se rok za završetak studija do 30. rujna 2024.

*Usklađivanje općih akata*

Članak 68.

1. Svi opći akti odjela koji se odnose na pitanja studija trebaju se uskladiti s ovim Pravilnikom najkasnije u roku 6 mjeseci od stupanja na snagu ovog Pravilnika.

*Stupanje na snagu*

Članak 69.

(1) Ovaj Pravilnik stupa na snagu osmoga dana od dana objave na mrežnim stranicama Sveučilišta.

(2) Stupanjem na snagu ovog Pravilnika prestaje vrijediti Pravilnik o studijima i studiranju KLASA: 012-01/12-02/34; URBROJ: 2198-1-79-06/17-09 od 29. ožujka 2017. (pročišćeni tekst) kao i Pravilnici o izmjenama i dopunama Pravilnika o studiranju od 29. ožujka 2022. i 28. lipnja 2022. godine.

KLASA: 025-02/23-02/ 01

URBROJ: 2198-1-79-06-23-01

Rektorica

prof. dr. sc. Dijana Vican